Brandstofpryse dalk effens minder in nuwe jaarArgieffoto Motoriste kan met die aanbreek van die nuwe jaar moontlik ŉ effense verligting by vulstasies te wagte wees wanneer die nuwe brandstofpryse in werking tree. Die Automobiel-Assosiasie (AA) het Vrydag gesê gebaseer op die middel-van-die-maand, ongeouditeerde brandstofprysdata wat deur die Sentrale Energiefonds uitgereik is, blyk dit dat verbruikers in Januarie effens minder vir brandstof sal betaal. “Die rand het ŉ bietjie sterker vertoon teen die Amerikaanse dollar sedert die begin van Desember, ondanks politieke onstuimigheid in die aanloop tot die ANC se verkiesingskonferensie,” lui ŉ verklaring van die AA. “Hierdie versterking van die rand is egter in die eerste twee weke teengewerk deur ŉ toename in internasionale petroleumpryse.” Daar word in dié stadium verwag dat die prys van petrol met ongeveer 10c/l sal daal en die prys van diesel en paraffien rondom 6c/l sal daal. “Die politieke landskap ná die ANC-verkiesingkonferensie, asook die internasionale ekonomiese sentiment oor die oliemark, sal waarskynlik die belangrikste aanwysers vir die brandstofpryse wees aan die einde van die maand.” Die AA het gesê tans word daar egter slegs geringe veranderings in brandstofpryse vir Januarie 2018 verwag.